CELEX: 62011TN0059
Language: hu
Date: 2011-01-31 00:00:00
Title: T-59/11. sz. ügy: 2011. január 31-én benyújtott kereset — ISOTIS kontra Bizottság

19.3.2011   
            
            
               HU
            
            
               Az Európai Unió Hivatalos Lapja
            
            
               C 89/24
            
         2011. január 31-én benyújtott kereset — ISOTIS kontra Bizottság
   (T-59/11. sz. ügy)
   2011/C 89/47
   Az eljárás nyelve: görög
   
      Felek
   
   
      Felperes: Koinonia tis Pliroforias Anoichti stis Eidikes Anagkes — ISOTIS (Athén, Görögország) (képviselők: V. Christianos ügyvéd)
   
      Alperes: Európa Bizottság
   
      Kereseti kérelmek
   
   A felperes azt kéri, hogy a Törvényszék:
   
               —
            
            
               állapítsa meg, hogy a felperes nem sértette meg az FP6 szerződések általános szerződési feltételeinek II.16.2 pontját, az eTEN szerződések általános szerződési feltételeinek II.7.3 (súlyos pénzügyi szabálytalanság) és II.7.4 pontját (hamis nyilatkozatok), valamint a CIP szerződések általános szerződési feltételeinek II.10.3 pontját (szerződésszegés és információk visszatartása);
            
         
               —
            
            
               állapítsa meg, hogy a felperes költségei elszámolhatóságának vitatásával a Bizottság megsértette a vitatott szerződéseket;
            
         
               —
            
            
               állapítsa meg, hogy az ACCESS-eGOV, az EU4ALL, az eABILITIES, az EMERGE, az ENABLE, az ASK-IT, a NAVIGABILE, az EURIDICE és a T-SENIORITY szerződések keretében a felperes által a Bizottsághoz benyújtott 932 362,44 euró összegű költségek elszámolhatók, és hogy a felperes nem köteles visszafizetni a Bizottság által kifizetett összegeket;
            
         
               —
            
            
               állapítsa meg, hogy az EU4ALL, az ASK-IT és az ENABLE szerződések finanszírozására szánt legutolsó kifizetések Bizottság általi késleltetése szerződéses kötelezettségei megsértésének minősül;
            
         
               —
            
            
               állapítsa meg, hogy a Bizottság köteles 52 584,05 eurót és annak a jelen kereset kézbesítésétől számított kamatait megfizetni a felperes részére a felperes által az EU4ALL szerződés keretében viselt költségek megtérítése céljából;
            
         
               —
            
            
               állapítsa meg, hogy a Bizottság köteles 20 678,61 eurót és annak a jelen kereset kézbesítésétől számított kamatait megfizetni a felperes részére a felperes által az ASK-IT szerződés keretében viselt költségek megtérítése céljából;
            
         
               —
            
            
               állapítsa meg, hogy a Bizottság köteles 11 693,05 eurót és annak a jelen kereset kézbesítésétől számított kamatait megfizetni a felperes részére a felperes által az ENABLE szerződés keretében viselt költségek megtérítése céljából;
            
         
               —
            
            
               az Európai Bizottságot kötelezze a költségek viselésére.
            
         
      Jogalapok és fontosabb érvek
   
   Az egyrészt a vitatott szerződésekben foglalt választottbírósági kikötés, másrészt a szerződésekben alkalmazandó jogként megjelölt belga jog alapján előterjesztett keresete alátámasztására a felperes két jogalapra hivatkozik.
   Először is a felperes azzal érvel, hogy a Bizottsághoz benyújtott költségei elszámolhatók, és nem szegte meg szerződéses kötelezettségeit. A felperes előadja különösen, hogy a Bizottság által vele szemben az ACCESS-eGOV, az EU4ALL, az eABILITIES, az EMERGE, az ENABLE, az ASK-IT, a NAVIGABILE, az EURIDICE és a T-SENIORITY programok vonatkozásában lefolytatott pénzügyi ellenőrzést követően felhozott, a pénzügyi irányításával és költségei elszámolhatóságával kapcsolatos kifogások teljes mértékben megalapozatlanok. Következésképpen egyáltalán nem szegte meg szerződéses kötelezettségeit, és valamennyi költségét elszámolhatóként kell elismerni.
   Másodszor azzal érvel, hogy a Bizottság azzal, hogy egyes költségei elszámolhatóságát vitatja, és hogy azok közül egyesek esetében késlelteti a kifizetést, megsértette szerződéses kötelezettségeit. A felperes előadja különösen, hogy a költségei elszámolhatóságának vitatásával a Bizottság szerződésellenes magatartást tanúsít, amely ellentétes a jóhiszeműség elvével és joggal való visszaélést valósít meg, mivel az említett pénzügyi ellenőrzés során tett megállapítások teljes mértékben megalapozatlanok, pontatlanok és túl általánosak voltak. A felperes kifejti továbbá, hogy az EU4ALL, az ASK-IT és az ENABLE szerződések finanszírozására szánt legutolsó kifizetések Bizottság általi késleltetése a Bizottság szerződéses kötelezettségeinek megsértésének minősül, és a Törvényszéktől annak megállapítását kéri, hogy a Bizottság köteles e kifizetések teljesítésére.